CELEX: 62009CN0050
Language: sk
Date: 2009-02-04 00:00:00
Title: Vec C-50/09: Žaloba podaná 4. februára 2009 – Komisia Európskych spoločenstiev/Írsko

4.4.2009   
            
            
               SK
            
            
               Úradný vestník Európskej únie
            
            
               C 82/19
            
         Žaloba podaná 4. februára 2009 – Komisia Európskych spoločenstiev/Írsko
   (Vec C-50/09)
   (2009/C 82/35)
   Jazyk konania: angličtina
   Účastníci konania
   
      Žalobkyňa: Komisia Európskych spoločenstiev (v zastúpení: P. Oliver, C. Clyne, J.-B. Laignelot, splnomocnení zástupcovia)
   
      Žalovaný: Írsko
   Návrhy žalobkyne
   
               —
            
            
               Určiť, že neprebratím článku 3 smernice Rady 85/337/EHS (1) o posudzovaní vplyvov určitých verejných a súkromných projektov na životné prostredie v platnom znení,
            
         
               —
            
            
               určiť, že tým, že sa nezabezpečilo, aby sa v oblastiach, kde majú írske plánovacie orgány a Agentúra na ochranu životného prostredia rozhodovacie právomoci v projekte, v plnom rozsahu splnili požiadavky článkov 2, 3 a 4 uvedenej smernice,
            
         
               —
            
            
               určiť, že vylúčením demolačných prác z pôsobnosti právnych predpisov, ktorými sa prebrala uvedená smernica,
               si Írsko nesplnilo svoje povinnosti podľa uvedenej smernice.
            
         
               —
            
            
               Zaviazať Írsko na náhradu trov konania.
            
         Žalobné dôvody a hlavné tvrdenia
   Neprebratie článku 3 smernice
   Komisia tvrdí, že oddiel 173 Predpisov o plánovaní a rozvoji z roku 2000, ktorý vyžaduje, aby plánovacie orgány prihliadli na správu o vplyve na životné prostredie (EIS) a na informácie od odborných konzultantov, sa týka povinnosti vziať do úvahy informácie zhromaždené podľa článkov 5, 6 a 7 smernice stanovenej v článku 8 smernice. Podľa názoru Komisie oddiel 173 nezodpovedá širšej povinnosti podľa článku 3 smernice, v rámci ktorej sa má zabezpečiť, aby sa v posúdení vplyvu na životné prostredie (EIA) určili, opísali a posúdili všetky skutočnosti, ktoré toto ustanovenie uvádza.
   Pokiaľ ide o články 94, 108 a 111 a prílohu 6 Predpisov o plánovaní a rozvoji z roku 2000, Komisia uvádza tieto poznámky. Článok 94 v spojení s prílohou 6.2b) stanovujú informácie, ktoré EIS musí obsahovať. Ide o odkaz na informácie, ktoré navrhovateľ musí predložiť podľa článku 5 smernice; treba ju preto odlíšiť od EIA, pri ktorej ide o celkový proces posúdenia. Podľa článkov 108 a 111 musia plánovacie orgány posúdiť adekvátnosť EIS. Komisia sa domnieva, že tieto ustanovenia sa týkajú článku 5 smernice, ale nenahrádzajú prebratie článku 3 smernice. Informácie poskytované navrhovateľom tvoria len jednu časť EIA a ustanovenia týkajúce sa takých informácií nenahrádzajú povinnosť stanovenú v článku 3.
   Nedostatok požiadavky náležitej koordinácie medzi orgánmi
   Komisia v zásade nemá námietky voči rozhodovaniu na viacerých stupňoch alebo voči tomu, že rozhodovacia zodpovednosť za ten istý projekt je rozdelená medzi viaceré subjekty, ale má obavy v súvislosti s presným spôsobom vymedzenia rámca povinností pre jednotlivé rozhodovacie subjekty. Podľa Komisie, írske právne predpisy neukladajú rozhodovacím subjektom povinnosť vzájomnej účinnej koordinácie, a preto sú v rozpore s článkami 2, 3 a 4 smernice.
   Neuplatňovanie smernice na demolačné práce
   Komisia zastáva názor, že pokiaľ sú ostatné podmienky stanovené v smernici splnené, EIA sa musí vypracovať pre demolačné práce. Írsko malo v úmysle vylúčiť takmer všetky demolačné práce z Predpisov o plánovaní a rozvoji z roku 2001 (príloha 2, časť I, trieda 50). Podľa Komisie to je v úplnom rozpore so smernicou.
   
      (1)  Ú. v. ES L 175, s. 40; Mim. vyd. 15/001, s. 248.